b"\n_START_ARTICLE_\nTamboret Frenes\xc3\xad\n_START_SECTION_\nHist\xc3\xb2ria\n_START_PARAGRAPH_\nL'any 1983 el grafista Llu\xc3\xads Morillas i els dissenyadors industrials Ramon Benedito i Josep Puig, crearen el grup Transatl\xc3\xa0ntic amb qu\xc3\xa8 van realitzar propostes avan\xc3\xa7ades en el camp del disseny fins a 1990, any de la dissoluci\xc3\xb3 de l'equip. Un dels primers resultats va ser el Programa Metamorfosi (1984), consistent en una col\xc2\xb7lecci\xc3\xb3 de mobiliari anomenada Mobles Sensuals que integrava la tauleta Mesamela, la cadira Seductora, la barra de bar \xc3\x8dntima i el tamboret Frenes\xc3\xad._NEWLINE_Aquest \xc3\xbaltim, l'\xc3\xbanic comercialitzat de tots quatre, va aconseguir un bon grau d'acceptaci\xc3\xb3 entre el p\xc3\xbablic, alhora que va ser l'estrella indiscutible de la col\xc2\xb7lecci\xc3\xb3. La novetat radicava en la contundent composici\xc3\xb3 en diagonal, aix\xc3\xad com en la forma del seient i la base de suport, que trencaven totalment amb l'estructura dels tamborets tradicionals. En aquest sentit, les quatre potes usuals es van convertir en una, i es va evitar el cl\xc3\xa0ssic seient rod\xc3\xb3 i pla en favor d'un d'antropom\xc3\xb2rfic, molt proper al seient de bicicleta._NEWLINE_En el moment de projectar el tamboret, el grup Transatl\xc3\xa0ntic estava al corrent del disseny postmodern i va voler, amb la col\xc2\xb7lecci\xc3\xb3 que integra aquesta pe\xc3\xa7a, donar resposta a l'interiorisme refinat dels bars de la d\xc3\xa8cada del 1980, que tenia cura del disseny general d'interior per\xc3\xb2 oblidava el mobiliari, sovint relegat a l'\xc3\xbas dels models est\xc3\xa0ndards. L'equip encet\xc3\xa0 aix\xc3\xad un treball d'investigaci\xc3\xb3 en la l\xc3\xadnia del disseny experimental que, plenament avantguardista, aconsegu\xc3\xad tenir el seu primer \xc3\xa8xit amb el tamboret. Va ser produ\xc3\xaft per l'empresa Akaba, SA, amb seu a Lasarte (Guip\xc3\xbascoa), a partir de 1986. A la continu\xc3\xaftat del seu treball seguiren altres resultats, com el llit Nexus (1986) i el moble de rebedor Al\xc3\xadcia (1987), aquest \xc3\xbaltim tamb\xc3\xa9 present a la col\xc2\xb7lecci\xc3\xb3 del Museu de les Arts Decoratives de Barcelona._NEWLINE_Diversos locals van adquirir el tamboret, produ\xc3\xaft aleshores per la jove i prometedora empresa Akaba, SA, que el va distribuir a Alemanya, Austr\xc3\xa0lia, Espanya, Estats Units, Fran\xc3\xa7a, Regne Unit, Xina (Hong Kong), el Jap\xc3\xb3, Singapur, Su\xc3\xa8cia i Su\xc3\xafssa.\n_START_SECTION_\nCaracter\xc3\xadstiques\n_START_PARAGRAPH_\nEstructuralment, el tamboret Frenes\xc3\xad es caracteritza per un cossol d'acer inoxidable en forma de disc que fa de base, d'on surt un tub cil\xc3\xadndric inclinat d'acer cromat que n'\xc3\xa9s el suport, del qual surten el reposapeus d'alumini i dos tirants posteriors -de titani a la primera producci\xc3\xb3 i posteriorment realitzats d'acer cromat- que aguanten el seient, compost per una consistent l\xc3\xa0mina de ferro entapissada de cuir i que s'aguanta pels extrems amb els tirants i el tub, d'on sobresurt una pe\xc3\xa7a semiesf\xc3\xa8rica de PVC rosada o morada._NEWLINE_El seient s'havia pensat sense la fina l\xc3\xa0mina de ferro que li d\xc3\xb3na consist\xc3\xa8ncia, de manera que resultava tou i provocava, en asseure-s'hi, una sensaci\xc3\xb3 embolcalladora que deixava el cos en suspensi\xc3\xb3 entre els tres extrems de suport. La voluntat d'assegurar la resist\xc3\xa8ncia i la durabilitat del cuir va obligar a afegir-hi la mencionada l\xc3\xa0mina de ferro, sense que el seient deix\xc3\xa9s d'evocar la roba \xc3\xadntima. Aquesta intimitat es lliura al f\xc3\xa0l\xc2\xb7lic suport inclinat, on despunta, al capdamunt de tot, un extrem arrodonit amb els carnosos colors del desig. S\xc3\xb3n, doncs, parts d'un seient que poden arribar a afectar l'usuari, perqu\xc3\xa8 a Frenes\xc3\xad hi ha pell i s\xc3\xadmbol entre les cames. De manera an\xc3\xa0loga a l'erotisme de la pe\xc3\xa7a, cal destacar-hi la comoditat, la funcionalitat i l'est\xc3\xa8tica, a m\xc3\xa9s d'un equilibri entre elements suaus, segurs i resistents.\n_START_SECTION_\nExposicions\n_START_PARAGRAPH_\nEl model va ser exposat l'any 1985 a les mostres Worldesign (Washington) i Europ\xc3\xa0lia (Brussel\xc2\xb7les), i l'any 1987 a Design-Auswahl (Stuttgart), a la XIX Biennal Internacional (S\xc3\xa3o Paulo). Tamb\xc3\xa9 va formar part de l'exposici\xc3\xb3 retrospectiva sobre els Premis Delta que es va celebrar a la sala 3 del Palau Robert de Barcelona entre el 7 d'octubre de 2010 i el 26 de juny del 2011.\n_START_SECTION_\nPres\xc3\xa8ncia a Museus\n_START_PARAGRAPH_\nEl 1994 l'empresa Akaba, SA en don\xc3\xa0 un exemplar d'\xc3\xa8poca al Museu de les Arts Decoratives de Barcelona, que s'expos\xc3\xa0 a la seva col\xc2\xb7lecci\xc3\xb3 permanent al Palau Reial de Pedralbes, i l'any 2010 n'ingress\xc3\xa0 un altre a les col\xc2\xb7leccions del Museu Victoria and Albert de Londres."